Бибрэс хьэзырщ къигъэзэжыну
Алыджым и Пирей къалэм и «Олимпиакос» командэм нэгъабэ лъандэрэ щыджэгу Натхъуэ Бибрэс иджыблагъэ зыпхигъэIукIащ Мэзкуу и ЦСКА-м къигъэзэжыну зэрыхьэзырыр.
— «Олимпиакос»-м щызиIэ щытыкIэмкIэ сыарэзыщэкъым, — къыжриIащ Натхъуэ Бибрэс «Известия» газетым и корреспонденту Алыджым щыIэм. — Сыхуей ЦСКА-м згъэзэжыну? Абы теухуа Iуэхум сыхэплъэну сыхьэзырщ. Уеблэмэ, Мэзкуу згъэзэжмэ, нэхъыфIыну къызолъытэ.
Илъэс 31-рэ зи ныбжь Натхъуэ Бибрэс 2018-2019 гъэхэм Алыджым щекIуэкIа зэхьэзэхуэм «Олимпиакос»-м хэту зэIущIэ 34-рэ кърихьэлIащ. Абыхэм зы топ щыдигъэкIауэ аращ.
Фигу къэдгъэкIыжынщи, Натхъуэ Бибрэс 2010 гъэ лъандэрэ Урысей Федерацэм щоджэгу. Ар ди къэралым иригъэблэгъауэ щытащ Къэзан и «Рубин»-м. Абы хэту Урысейм и кубокымрэ суперкубокымрэ 2012 гъэм зыIэригъэхьащ, чемпионатым и жэз медалыр къратащ.
Къэзандэсхэм къахэкIыжа иужькIэ, 2014 гъэм и япэ илъэс ныкъуэм Алыджым и ПАОК командэм хэтащ. Абыи Iыхьэншэ щыхъуакъым — а къэралым и дыжьын медалыр иIыгъыу Урысей Федерацэм къигъэзэжащ.
Мэзкуу и ЦСКА-м ар апхуэдизкIэ лъэ быдэкIэ хыхьати, 2014-2015 гъэхэм екIуэкIа зэхьэзэхуэм и гъуащхьэхъумэныкъуэ нэхъыфI дыдэу къалъытащ икIи и хьэрхуэрэгъухэм топ 14 яхудигъэкIащ. Абы зэрыхэта илъэсиплIым адыгэ щIалэм дыжьын медалу 3-рэ (2015, 2017, 2018 гъэхэм) дыщэу зырэ (2016 гъэм) зыIэригъэхьащ, Урысейм и кубокым и финалым щыджэгуащ. Псори зэхэту ЦСКА-м и фащэр щыгъыу Натхъуэм зэIущIи 142-рэ иригъэкIуэкIащ икIи 31-рэ къыхэжаныкIащ.
Бибрэс и Iуэхухэр ди къэралым хъарзынэ дыдэу щекIуэкIырт, ауэ илъэсиплIкIэ зращIылIа зэгурыIуэныгъэр щиухым, нэгъабэ къыпищэн идакъым, ЦСКА-м и унафэщIхэр хуабжьу къелъэIуа пэтми. Зи ныбжьыр илъэс 30-м щIигъуа щIалэм мурад ищIат топджэгум хэмыкIыж щIыкIэ Европэм зыкъыщигъэлъэгъуэну. Ди лъэпкъэгъу куэд щыпсэу Тыркум и командэ лъэщхэр щIэхъуэпсырт ар зыхагъэхьэну, ауэ нэхъапэм щыIауэ зи пIалъэ ищIэ Алыджыр нэхъ къыхихащ. Пирей къалэм и «Олимпиа- кос» командэ цIэрыIуэм гуфIэжу ар къищтащ икIи илъэс улахуэу еврэ мелуан хуигъэуващ, ехъулIэныгъэхэм къапэкIуэну саугъэтхэр хэмыту. АрщхьэкIэ псори зэрыхуей дыдэм хуэдэу хъуакъым.
Израилым и командэ къыхэхам и капи-тан Натхъуэ Бибрэс ярищIылIа зэгурыIуэныгъэмкIэ иджыри зы илъэскIэ «Олим- пиакос»-м щыджэгун хуейщ, иужькIи апхуэдиз пIалъэ къыщIагъуну хуиту. АрщхьэкIэ, ЦСКА-р хуеймэ, лъэныкъуэхэр зэгурыIуэфынущ. Хэт ищIэн, нобэкIэ адыгэ футболист нэхъ цIэрыIуэ дыдэр ди къэралым дяпэкIи щытлъагъункIи хъунщ.
Жыласэ Заурбэч.
